Tage Leegaard (KF), 2011-01-27:
Det er altid godt at få sat fokus på et område, og det er altid godt at få en god debat om et område.
Et område som Danmarks natur og dermed også de danske vandløb, de danske søer, fjorde og farvande vil der naturligvis altid være politisk interesse for at debattere, da vi som borgere ud over at nyde en smuk og ren natur også har en interesse i, at naturens ressourcer vedligeholdes på en god og ordentlig måde til gavn for os og til gavn for kommende generationer.
Vi må erkende, at der fortsat er tendens til tilbagegang i natur- og artsdiversiteten.
Det er ikke lykkedes Danmark at bryde en altdominerende global tendens til tab af biodiversitet.
Problemet er såvel lokalt som globalt uhyre svært at rette op på, men vi skal have det gjort.
Der er mange årsager til denne nedgang i biologisk mangfoldighed.
Det danske landskab er helt igennem menneskeskabt kulturlandskab, hvor stort set ikke en kvadratmeter er upåvirket af menneskets beslutninger.
Vi bærer alle et ansvar for at få den natur, vi gerne vil have, tilbage igen.
Det kræver en bred indsats, og vi skal leve op til vores egne og EU's mål.
Det kræver skovpolitik, det kræver vand- og naturplaner, det kræver nationalparker.
Et af midlerne er de vandplaner, som er en del af »Grøn Vækst«-aftalen, som regeringen har indgået.
Jeg synes, det er en ganske ambitiøs plan, som landbruget godt nok har reageret kraftigt imod, men jeg finder, at den er forholdsvis afbalanceret.
Man kunne godt i en økonomisk vanskelig situation som den, vi er i lige nu, specielt landbruget,
være fristet til at skrue ned for ambitionerne, men det gør vi ikke.
Vi fastholder kravet om 19.000 t reduktion af kvælstof.
De 9.000 t ligger her i planerne, og vi arbejder på en god og intelligent løsning for de sidste 10.000 t.
Et grundigt forarbejde vil sikre den brede opbakning, som en effektiv udmøntning kræver, og det vil sikre den omkostningseffektivitet, som hele samfundet efterspørger.
I samme åndedræt, som vi siger, at vi fastholder planerne, siger vi også, at vi er villige til at gå i dialog med alle berørte parter om hver eneste ton kvælstof.
Det drejer sig ikke om at udhule landbrugserhvervets økonomi, men om at sikre, at belastningen af vore søer og indre farvande bliver reduceret og gerne på en måde, så landbrugets i forvejen spændte økonomi ikke belastes unødvendigt.
I første omgang drejer det sig om de første 9.000 t.
Jeg er overbevist om, at vi nok skal finde de sidste 10.000 t inden for tidsrammen.
Nogle beregninger viser, at en del af dem allerede er fundet, og det vil jeg gerne være med til at efterprøve.
Et grundigt analysearbejde vil også sikre innovationen på området, så vi ikke bare forfalder til allerede kendte, men meget dyre og ineffektive løsninger.
Pengene fra miljømilliarden til forskning i naturpleje som driftsgren er eksempelvis en spændende vej til ny viden om bevarelse af biodiversitet, og jeg ser meget frem til, at det bliver koblet sammen med de fremtidige landbrugsstøtteordninger.
Jeg tror, det bliver en god vej at gå, og jeg tror også, det bliver en vej, som landbruget rigtig gerne vil være med til at betræde.
Alt i alt synes Det Konservative Folkeparti, at regeringen er på den helt rigtige kurs.